CELEX: 32013R0706
Language: lt
Date: 2013-07-23 00:00:00
Title: 2013 m. liepos 23 d. Komisijos įgyvendinimo reglamentas (ES) Nr. 706/2013 dėl tam tikrų prekių klasifikavimo Kombinuotojoje nomenklatūroje

25.7.2013   
            
            
               LT
            
            
               Europos Sąjungos oficialusis leidinys
            
            
               L 200/6
            
         KOMISIJOS ĮGYVENDINIMO REGLAMENTAS (ES) Nr. 706/2013
   2013 m. liepos 23 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba kurioje ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius;
            
         
               (3)
            
            
               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
            
         
               (4)
            
            
               reikėtų nustatyti, kad šio reglamento nuostatų neatitinkančia valstybių narių muitinių suteikta privalomąja tarifine informacija apie prekių klasifikavimą Kombinuotojoje nomenklatūroje jos turėtojas galėtų remtis dar tris mėnesius, kaip nustatyta 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (2), 12 straipsnio 6 dalyje;
            
         
               (5)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
   2 straipsnis
   Valstybių narių muitinių suteikta privalomąja tarifine informacija, neatitinkančia šio reglamento nuostatų, dar galima remtis tris mėnesius, kaip nustatyta Reglamento (EEB) Nr. 2913/92 12 straipsnio 6 dalyje.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2013 m. liepos 23 d.
      
         
            Komisijos vardu Pirmininko pavedimu
         
         Algirdas ŠEMETA
         
            Komisijos narys
         
      
   
   
      (1)  OL L 256, 1987 9 7, p. 1.
   
      (2)  OL L 302, 1992 10 19, p. 1.
   
      PRIEDAS
      
                  Prekių aprašymas
               
               
                  Klasifikavimas
                  (KN kodas)
               
               
                  Motyvai
               
            
                  1)
               
               
                  2)
               
               
                  3)
               
            
                  Valdymo įtaisas, sudarytas iš spausdintinės grandinės mazgo, kuriame sumontuoti integriniai grandynai (pavyzdžiui, taikant puslaidininkių technologiją pagamintas valdiklis), pasyvieji elementai (pavyzdžiui, varžai, kondensatoriai ir induktoriai), aktyvieji elementai (pavyzdžiui, diodai ir tranzistoriai) ir radiatorius, skirtas ne didesnei kaip 1 000 V įtampai ir pateikiamas korpuse, kurio matmenys maždaug 24 × 13 × 5 cm.
                  Įdiegus tinkamą programinę įrangą, valdymo įtaisas įmontuojamas į skalbyklę, kurios funkcijoms valdyti jis skirtas (pavyzdžiui, variklio ir vandens šildymo sistemai paleisti ir sustabdyti, vandens vožtuvams atidaryti ir uždaryti).
               
               
                  8537 10 91
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, XVI skyriaus 2 pastabos a punktu ir KN kodus 8537, 8537 10 ir 8537 10 91 atitinkančiais prekių aprašymais.
                  Valdymo įtaisas nepriskirtinas 8450 pozicijai kaip skalbyklės dalis, nes pats įtaisas yra gaminys, priskirtinas 85 skirsnio pozicijai.
                  Valdymo įtaisą sudaro spausdintinės grandinės mazgas, todėl jis neatitinka 85 skirsnio 8 pastabos b punkte elektroniniams integriniams grandynams nustatytų sąlygų. Todėl jis nepriskirtinas ir 8542 pozicijai.
                  Kadangi valdymo įtaisas yra programuojamasis ir naudojamas elektriniam skalbyklės funkcijų valdymui, jis klasifikuotinas kaip programuojamasis atmintinės valdiklis, skirtas ne didesnei kaip 1 000 V įtampai, priskiriant KN kodą 8537 10 91.